Blog | Letty-Ann se Ervarings | Aalsie sê:"Sommer vir die lekker!"
Ons ry ietwat skrikkerig die dorp binne. Goeie genade! Dis 'n sendingdorpie! Die Morawiese klipkerk is 'n prominente baken. Hoërskoolkinders hang in die voorportaal van die skoolsaal rond. 'n Ou in 'n bakkie ref hom hoog elke keer wat hy by die meisies verby jaag en iewers bondel 'n klomp jongmense om 'n kar met harde luidsprekers saam.
Holiday Lodge is 'n klipgooi van die netjiese polisiestasie en agter die motorhek staan 'n blink motor geparkeer. Dit lyk na veilige parkering, dink ons verlig terwyl ons die eerste winkel, later skool, toe danssaal, daarna 'n woonhuis en nou 'n gastehuis nader.
By die veiligheidshek by die voorstoep is 'n kennisgewing oor verpligte maskers en sanitering en Letitia Louw stap ons met 'n welkom glimlag tegemoet met 'n " Welkom by Hollywood Lodge!"
Ons kamer loop uit die stoep en is reg langs die eetkamer waar ons vars slaai en roosterkoek gereed staan. ie Braaivleis, wat ons bestel het, kom nou.
So kom dit dat ons die aand op Steinkopf eet en stap en stort en slaap.
Daar is ander gaste ook. Hulle slaap in die gastekamers wat eers skoolklassies was. Hulle kom laat in want hulle is hier vir 'n troue.
Ons het – met die aanry na die gastehuis -'n man iets luidrugtig vir 'n vrou hoor skree en het gewonder of ons die aand geslaap gaan kry. Ons was verniet benoud. Teen 8 uur die aand was die dorp stil. Selfs die honde het geslaap. Ons het rustig geslaap in die bont vertrek en Letitia ken haar storie. Sy het ons van die plek se ontstaan en die rol van haar voorgeslagte, Duitsers en Namas, vertel en ons met plattelandse gasvryheid oorlaai.